钦定古今图书集成/明伦汇编/官常典/第604卷 > 顾云程
## 钦定古今图书集成/明伦汇编/官常典/第604卷 > 顾云程

按《苏州府志》：“云程，字务远，常熟人。万历丁丑进士。初
任淳安县，调繁嘉兴，擢监察御史，出为江西佥事，历
霸州兵备，至山东左布政，整饬永平，晋一品服俸，终
南京太常寺卿。云程初莅淳安，适岁凶，抚按令禁籴，
云程曰：‘遏籴非救荒策也。但示贩米者，每十官买其
一，馀勿问’。及在嘉兴，岁稔谷贱，云程故缓催科，元旦”
问耆老曰：“谷价视冬若何？”曰：“石益一镮矣。”云程曰：“如
是。”趣完赋，五日而毕，他邑之亟追者不逮也。分巡九
江时，有景德镇之乱，蓝芳威为渠帅，巡抚庄某欲用
兵，云程议抚之，芳威立散。其后平哱、平播，芳威俱在
行间，为名将。云在贵州，安抚容山、铜仁二苗；在霸州，
税使马堂横肆，云程绳之以法。居永平八年，严禁捣
巢，边无烽警。